Regionsudvalgets udtalelse om "Beskyttelse af geografiske betegnelser og oprindelsesbetegnelser for landbrugsprodukter og levnedsmidler"

(2002/C 107/07)

REGIONSUDVALGET har -

under henvisning til præsidiets beslutning af 13. februar 2001 om i henhold til EF-traktatens artikel 265, stk. 5, at afgive udtalelse om "Beskyttelse af geografiske betegnelser og oprindelsesbetegnelser for landbrugsprodukter og levnedsmidler" og henvise det forberedende arbejde til Underudvalg 2 "Landbrug, Udvikling af Landdistrikterne, Fiskeri",

under henvisning til Rådets forordning (EØF) nr. 2081/92 af 14. juli 1992 om beskyttelse af geografiske betegnelser og oprindelsesbetegnelser for landbrugsprodukter og levnedsmidler(1),

under henvisning til Rådets forordning (EØF) nr. 2082/92 af 14. juli 1992 om specificitetsattestering af landbrugsprodukter og levnedsmidler(2),

under henvisning til Kommissionens forslag til Rådets forordning (EF) om ændring af Rådets forordning (EØF) nr. 2081/92 af 14. juli 1992 om beskyttelse af geografiske betegnelser og oprindelsesbetegnelser for landbrugsprodukter og levnedsmidler, som bl.a. omhandler tilpasning til WTO-aftalerne (dette punkt afhænger af, om vi har kunnet fremskaffe Kommissionens forslag i tide),

under henvisning til forslag til Regionsudvalgets udtalelse (CdR 58/2001 rev. 2) om "Beskyttelse af geografiske betegnelser og oprindelsesbetegnelser for landbrugsprodukter og levnedsmidler", som blev vedtaget af Underudvalg 2 den 9. oktober 2001 [Ordførere: Pedro Sanz Alonso, leder af Rioja's regionalregering, E/PPE, og Wolfgang Rumpf, tidligere statssekretær for europaanliggender i Rheinland-Pfalz, D/ELDR],

under henvisning til Kommissionens forslag til Fællesskabets rammebestemmelser for statsstøtte til salgsfremme af og reklame for landbrugsprodukter, der henhører under traktatens bilag I,

og ud fra følgende betragtninger,

- Rådets forordning (EØF) nr. 2081/92 er et godt instrument til udvikling af den fælles landbrugspolitik, især i de mest ugunstigt stillede områder, idet den bidrager til at forbedre landmændenes indtjening og til at fastholde befolkningen i landdistrikterne,

- for at kunne gennemføre Verdenshandelsorganisationens aftaler skal EU og alle stater, som accepterer aftalerne, tilpasse den interne lovgivning, som gør det muligt at gennemføre aftalerne,

- de mest ugunstigt stillede områder har en produktions- og afsætningsstruktur, som er kendetegnet ved små gårdejere, der sælger deres produkter på det regionale marked eller i medlemsstaten; de falder dermed ind under en af målsætningerne for forordning (EØF) nr. 2081/92, udvikling af små og mellemstore virksomheder,

- disse regionale økonomier, som har stor indflydelse på økologien, den regionale struktur, miljøet og forbrugerne, bør styrkes, og man bør også støtte de små og mellemstore virksomheder, som opfylder disse krav, selvom de sælger deres produkter på det regionale marked eller i medlemsstaten,

- i forordning (EØF) nr. 2081/92, som træder i stedet for de nationale ordninger for beskyttelse af oprindelsesbetegnelser og geografiske betegnelser, hedder det i artikel 5, at kun en sammenslutning bestående af producenter eller forarbejdere af det samme produkt kan indgive ansøgning om registrering af en BGB (beskyttet geografisk betegnelse) eller BOB (beskyttet oprindelsesbetegnelse); dette foreslås ændret, således at ansøgning også kan indgives af en sammenslutning, der består af andre sammenslutninger og/eller producenter eller forarbejdere af forskellige landbrugsprodukter eller levnedsmidler i overensstemmelse med forordningens artikel 2, stk. 2, litra a) eller b),

- i ugunstigt stillede områder, hvis udvikling ifølge forordning (EØF) nr. 2081/92 skal styrkes, er der operatører med meget lav produktion; det vil være meget vanskeligt for deres økonomi at bære omkostningerne ved gennemførelsen af nærværende forordning,

- operatørerne bør forsynes med instrumenter og økonomiske midler, som sætter dem i stand til at fremhæve værdien af deres produkter og beskytte forbrugerne mod vildledning; forordning (EØF) nr. 2081/92 bør derfor give mulighed for, at producenter og/eller forarbejdere af forskellige landbrugsprodukter eller levnedsmidler slutter sig sammen i én sammenslutning; det vil mindske omkostningerne og lette markedsføringen af deres produkter,

- der bør også gives mulighed for at tilgodese produkter, som ikke er fremstillet i overensstemmelse med forordning (EØF) nr. 2081 og 2082, men som har lige så stor betydning for landdistrikternes udvikling og forbedringen af de små landbrugsbedrifters indkomstsituation,

også disse produkter har behov for støtte til markedsføring; forudsætningen er, at de kriterier for produktion, forarbejdning og markedsføring, som er fastlagt i EF-Domstolens praksis og i EU-lovgivningen, overholdes,

det er almindelig kendt, at hovedparten af disse produkter afsættes i den region, de er fremstillet i; det bør derfor sikres, at der også i disse tilfælde kan gøres reklame for dem med offentlig støtte; kun derigennem har de små landbrug en chance for at gøre opmærksom på deres produkter -

på sin 41. plenarforsamling den 14.-15. november 2001 (mødet den 14. november) vedtaget følgende udtalelse.

Henstillinger

1. Regionsudvalget henstiller til Europa-Kommissionen, at den på baggrund af ovennævnte betragtninger reviderer Rådets forordning (EØF) nr. 2081/92 og nr. 2082/92 og eventuelt inkorporere denne udtalelses henstillinger i forslaget til Rådets forordning (EF) om ændring af Rådets forordning (EØF) nr. 2081/92 af 14. juli 1992 om beskyttelse af geografiske betegnelser og oprindelsesbetegnelser for landbrugsprodukter og levnedsmidler.

2. Forslaget til ændring af forordning (EØF) nr. 2081/92 bør åbne mulighed for, at sammenslutninger af producenter og/eller forarbejdere - eller alene sidstnævnte - kan indgå i en og samme sammenslutning, selvom de beskæftiger sig med forskellige landbrugsprodukter og levnedsmidler, der falder ind under forordning (EØF) nr. 2081/92 og 2082/92.

3. Regionsudvalget foreslår, at Kommissionen giver mulighed for også at anvende oprindelsesbetegnelser til markedsføring af landbrugsprodukter eller levnedsmidler af forskellig art, som er omfattet af litra a) og b) i forordning (EØF) nr. 2081/92, stk. 2, og som produceres i en bestemt medlemsstat og/eller region - forudsat at kvaliteten er efterprøvet og bevisligt fundet højere.

4. Regionsudvalget anmoder om, at denne geografiske betegnelse medtages i forordningen, og at den får den beskyttelse, som fastslås i forordning (EØF) nr. 2081/92, artikel 13 og 14.

5. Regionsudvalget anmoder om, at Kommissionen i Fællesskabets rammebestemmelser for statsstøtte til salgsfremme af og reklame for landbrugsprodukter, der henhører under traktatens bilag I, sletter det i punkt 4.1, afsnit 38, foreslåede principielle forbud mod støtte til markedsføring i oprindelsesregionen eller oprindelseslandet for alle levnedsmidler, der er i overensstemmelse med EU's lovgivning og retspraksis.

6. Det vil være hensigtsmæssigt, at udgifterne til opnåelse af anerkendelse af BGB- og BOB-betegnelser for landbrugsprodukter og levnedsmidler finansieres under programmerne for udvikling af landdistrikterne, især i regioner, som er omfattet af samhørighedspolitikken.

Bruxelles, den 14. november 2001.

Jos Chabert

Formand for

Regionsudvalget

(1) EFT L 208 af 24.7.1992, s. 1.

(2) EFT L 208 af 24.7.1992, s. 9.